‘Bendelid’ sterf tydens skietgeveg met polisie | Maroela Media
ŉ Bendelid wat vermoedelik betrokke was by die moord op ŉ polisiebeampte is Saterdagmiddag tydens ŉ skietgeveg met die polisie doodgeskiet.
Maj. Thulani Zwane, woordvoerder van die KwaZulu-Natalse polisie, het gesê die voorval het by die berugte KwaMashu-wooneenhede vir mans noord van Durban plaasgevind. “Die polisie het inligting ontvang dat ŉ groep mans by die wooneenhede in die besit van ongelisensieerde vuurwapens is,” het Zwane gesê.
“Die blitspatrollie, K9-eenheid en plaaslike polisietaakspan het op ŉ eenheid toegesak met 15 verdagtes binne. Toe die polisie die eenheid binnekom, het die verdagtes probeer vlug terwyl een van die mans op die polisie losgebrand het. Die polisiebeamptes het teruggeskiet en die verdagte is noodlottig gewond.”
Volgens Zwane is ŉ 9 mm-pistool in die oorledene se besit gevind. ŉ Tweede verdagte wat ook ŉ ongelisensieerde vuurwapen en ammunisie in sy besit gehad het, is in hegtenis geneem. “Albei verdagtes was vermoedelik deel van ŉ moord op ŉ polisiebeampte in KwaMashu en is na bewering deel van ŉ bende wat op die vlug geslaan het ná ŉ skietery in Greytown verlede maand,” het hy gesê.
Die 23-jarige verdagte sal Maandag in die Ntuzuma-landdroshof verskyn.
Nuwe wet sal ANC volle beheer oor SAUK gee, sê DA